הכנסת השמונה-עשרה

הצעת חוק של  חברת הכנסת		פניה קירשנבאום
							
					פ/2917/18							
הצעת חוק לתיקון פקודת מס הכנסה (מיסוי הכנסה למוסדות ציבוריים המקבלים תרומה מישות מדינית זרה), התשע"א–2011

תיקון סעיף 3	1.	1.	בפקודת מס הכנסה (להלן –  הפקודה), בסעיף 3, אחרי סעיף קטן (י) יבוא:	
		"(יא) 	הכנסה של מוסד ציבורי, למעט מוסד נתמך, שהיא תרומה מישות מדינית זרה, תהיה חייבת במס בשיעור של 45%; בסעיף קטן זה –	
		"גוף נתמך" – כהגדרתו בחוק יסודות התקציב, התשמ"ה–1985;	
		"ישות מדינית זרה" – כהגדרתה בסעיף 36א לחוק העמותות, התש"ם–1980 ."	
תיקון סעיף 9	2.	בסעיף 9(2) לפקודה, בפסקת משנה (א), אחרי "חבר-בני-אדם שבשליטתם העוסק בעסק", יבוא" למעט הכנסה שהיא תרומה מישות זרה כאמור בסעיף 3,".	

דברי הסבר
בישראל פועלים ארגונים אשר שמו להם למטרה להוקיע את מדינת ישראל בעיני העולם ולהפוך את חיילי וקציני צה"ל לנרדפים, תוך פגיעה בשמם הטוב. ארגונים אלה, המכנים עצמם לעיתים קרובות "ארגוני זכויות אדם", מקבלים מימון ממדינות וממקורות עלומים שכל מטרתם היא לפגוע ולשנות את השיח הפוליטי הציבורי בישראל מבפנים.
כחלק מפעילות ארגונים אלה ניתן לציין את תרומתם הנכבדת לממצאי דוח גולדסטון – דוח מטעם האו"ם אשר מבקר את התנהלותו של צה"ל במבצע "עופרת יצוקה", השתתפות בהגשת כתבי אישום נגד קצינים ובכירים ישראליים בכל העולם, ניסיון למיתוג חיילי צה"ל כפושעי מלחמה, עידוד לסרבנות והשתמטות וקריאה לחרם כלכלי ומדיני על מדינת ישראל.
חלק מהנתונים הגלויים על מימון אותם ארגונים מגלה כי מימונם מגיע ממדינות או רשויות ממשלתיות של האיחוד האירופי – בריטניה, שוויץ, נורווגיה, ספרד, גרמניה ואירלנד. 
מדובר במדינות זרות המתערבות בשיח הפוליטי הפנימי במדינת ישראל על מנת לייצר דה-לגיטימציה לפעילות צה"ל ולחייליו. כסף זר מממן את פעילותם של ארגונים ישראליים כנגד צה"ל. 
הצעת החוק מבקשת לשלול מאותם ארגונים את הזכות הניתנת להם בישראל לפטור ממס הכנסה ולקבוע כי הכנסותיהם מתרומות ימוסו בשיעור מס הכנסה של 45%. כן, מוצע להחריג מן ההצעה ארגונים המקבלים תיקצוב מהמדינה, במטרה להותיר את הפטור ממס לארגונים הפועלים לקידום החברה הישראלית בתחומים כמו רווחה וחינוך.

---------------------------------
הוגשה ליו"ר הכנסת והסגנים
והונחה על שולחן הכנסת ביום
ג' באדר א' התשע"א – 7.2.11